Aktualni sat s 20. Sjednice Gradskog vijeća Grada Samobora, održane 12.09.2019. godine

**Predsjednik Gradskog vijeća Miran Šoić:** - Otvaramo naš Aktualni sat, a to znači pitanja, prijedlozi i obavijesti, te molim da se svi vijećnici pridržavaju Poslovnika o radu Gradskog vijeća u diskusiji. Ima li pitanja?

**Ivan Kaselj (HDZ):** - Imam dva prijedloga građana. Jedan je ako možemo da malo poboljšamo signalizaciju oko obje škole. To ne košta puno, a stvarno može koristiti, sada će i zima, a to je prijedlog građana da poboljšamo signalizaciju. Drugi je prijedlog, između Ulice Ćirilometodske i Jurja Dijanića, to je ulica koja ide uz prugu, jako je loše osvjetljena, mislim da svaki drugi stup ima rasvjetu pa se po noći loše vidi. Molili su ako se može to popraviti.

**Damir Skok (BM 365):** - Naime, mi smo imali nekoliko sastanaka s našim dijelom seniora iliti umirovljenika stranke i htio bih vam dati na razmatranje i predložiti nešto, vjerojatno zbog dijela koji bi zadirali, ako prihvatimo ići u ovom smjeru, i u naš proračun, a radi se o javnom prijevozu i umirovljenicima u Samoboru. Naime, mnogi umirovljenici zbog zdravstvenog stanju su prisiljeni na odlazak u Zagreb zbog obavljanja specijalističkih pregleda koji se ne mogu obaviti u Samoboru, a kako je udaljenost od Zagreba manja od 50 km nemaju pravo na participaciju prijevoza. Cijena karte do Črnomerca je 24,00 kn, a do Autobusnog kolodvora je 28,00 kn. Ako tome pridodate i prijevoz do Autobusnog kolodvora u Samoboru cijena se bitno povećava. Isto tako problem je kupnja jednokratne karta ili mjesečnog pokaza, koji je izuzetno skup i vrijedi samo od točke A do točke B. Npr. kupite li mjesečni pokaz na relaciji Bregana - Samobor s istim se ne možete voziti na drugoj autobusnoj liniji ili ako treba netko do Policijske uprave ne može do tamo doći ako ne kupi dodatnu kartu. Mislim da nam umirovljenici nisu u takvoj financijskoj situaciji da ne bi trebali razmisliti, što zbog zdravstvenih potreba, što zbog svih drugih. Samo za usporedbu, naravno da se s Gradom Zagrebom ne može uspoređivati, no u Zagrebu je pokaz 100,00 kn mjesečno za umirovljenike s mirovinom od 3.200,00 kn naviše, a za druge je besplatan prijevoz. Ne vidim zašto ne bi i mi isto pomogli našim umirovljenicima pa djelovali i na koncesionara na taj način da se može kupiti jedan mjesečni pokaz koji vrijedi na svim linijama, a ne samo na jednoj, da im se eventualno subvencionira prijevoz. Sami znate koliko nam je skup prijevoz, a nekim umirovljenicima, pogotovo onima koji moraju ići na redovne terapije u Zagreb, takav prijevoz može pojesti cijelu penziju.

**Pročelnik Juro Horvat:** - Dozvolite da kratko odgovorim. Grad Samobor, gradska uprava, i naši koncesionari prijevoznici imaju vrlo često sastanke i vrlo često se razgovara o tome na koji način poboljšati prijevoz ili ga zadržati na postojećoj razini u Gradu Samoboru, što je teško. Ako bismo sada uspoređivali Grad Zagreb i Grad Samobor teško je to usporediti, jer Grad Zagreb je i Grad i Županija, Grad Zagreb ima prirez, uspoređivati da Grad Zagreb ima vlastitu firmu, a Grad Samobor ima koncesiju. Ono što bih htio reći, a što se odnosi na prijevoz naših umirovljenika, Grad Samobor, odnosno gradonačelnik, je donio kriterije po kojima se sufinancira prijevoz umirovljenika na relaciji Samobor - Črnomerec za one umirovljenike koji mogu podastrijeti potvrdom da idu pet puta mjesečno na liječničke preglede ili imaju određene zdravstvene poteškoće. Dakako, kako sagledavamo potrebu naših umirovljenika, mislim da će u budućnosti gradonačelnik na vrlo kvalitetan način predložiti izmjenu kriterija i, ukoliko se ukaže potreb,a predložit će u proračunu nešto veća sredstva.

**Predsjednik Gradskog vijeća Grada Samobora konstatira da je stigao vijećnik Svebor Labura te je sada nazočno 20 vijećnika.**

**Damir Skok:** - Opet bih istaknuo da sam u samom izlaganju rekao da ne uspoređujem s Gradom Zagrebom, nego uspoređujem po tome da smo najbliži i često odlaze naši umirovljenici u Grad Zagreb i znam za te kriterije. Mislim da ovi prijedlozi socijalno osjetljivim strankama ne bi trebali samo ovako proći i da bismo trebali napraviti više za umirovljenike i prijevoz u Gradu Samoboru, pa vas molim da ozbiljno razmislite o mojim prijedlozima. To ne govorim samo o nekome tko ide pet puta u bolnicu, to govorim o nekome tko treba otići, a ima pokaz ili kupi kartu za jedan smjer, da se vidi u tim razgovorima. Znam da je teško, da je teško s koncesionarom i pitanje tko bi htio u koncesiju, sve mi je to jasno i nisam na taj način diskutirao oko kvalitete prijevoza i svega, ali svejedno mislim da bismo mogli napraviti više upravo za umirovljenike, pogotovo s malim penzijama.

**Franjo Bedeničić (HDZ):** - Mene zanima, odnosno grupu građana iz Ulice Ante Starčevića je li je planu sanacija ulice i kada? To je ova ulica koja povezuje Jelačićevu i Grada Wirgesa u predjelu Perivoja. I Jezerska ulica - kada se misli spoj napraviti u smjeru Bregane? Dakle, isto spoj na Jelačićevu. a s druge strane je Ulica Wirgesa, ali nema poveznicu. Drugo pitanje, opet se radi o ulici, ali o Ulici Ante Starčevića u Bregani i sanacije jednog dijela, samo kolničkog?

**Zamjenik gradonačelnika Željko Stanec:** - Dat ću odgovor na postavljeno pitanje vijećnika Bedeničića. Što se tiče Starčevićeve ulice, dobro ste sve opisali što ona povezuje, ona nije ove godine u planu i to je jedan od glavnih prioriteta za sljedeću godinu, stavit ćemo je u program za sljedeću godinu. Znači, kompletna rekonstrukcija Ulice Ante Starčevića.

Što se tiče Jezerske ulice mislim da je kod tog djela jedan dio još problem imovinsko-pravni, pa se prvo treba to riješiti. Prije dvije ili tri godine smo čak, a tu me može i pročelnik Župančić ispraviti, rješavali taj imovinsko-pravni problem, no međutim nismo ga uspjeli riješiti.

Za Ulicu Ante Starčevića u Bregani, to ste isto pitali, stvarno ne znam za to, možda Zvonko ima neki podatak. Evo, ne zna.

Za ovu Ulicu Ante Starčevića znam sigurno to je ulica koja povezuje Ulicu grada Wirgesa, Jelačićevu i to će biti druge godine u programu za rekonstrukciju, i Mažuranićeva ulica i taj cijeli dio Perivoja. U principu, konstatirano je da su relativno loše ceste i da to trebamo riješiti. U Mažuranićevoj ćemo sada krenuti s rješavanjem odvodnje, ulica nam u zadnje dvije godine kod povećanih oborina stalno plavi i sada je prioritet da se riješi ove godine oborinska odvodnja, odnosno i fekalna odvodnja te ulice. Znači, govorim o Mažuranićevoj.

**Svebor Labura (HDZ):** - Zanima nas Ulica Alojzija Stepinca od dijela križanja s Ulicom Lešće do vrha. Znači, to je Franza Liszta, pa Lešće, gdje je ona velika rupa bila, gdje je sve potonulo prije tri, četiri godine, pa taj nastavak do gore, to je u kriminalnom stanju.

Druga je zamjena rasvjete s LED rasvjetom u Andrije Hebranga, s time da se stavi jači reflektor na ulaz u srednju školu, jer je cijeli taj dio u potpunom mraku. Znači, niti škola ima riješenu unutarnju rasvjetu na cijelom onom dijelu gdje je park i onda na izlasku po noći se apsolutno ne vidi ništa, a roditelji dolaze po djecu, ili ih ostavljaju ili ih skupljaju.

**Lovro Mihelić (HDZ):** – Kada smo se već uhvatili regulacije u prometu imam jedan prijedlog, a riječ je o području Sajmišta. Subotom kada Sajmište radi Ulica Ivana Meštrovića, tamo gdje je Agrocentar Nada, kada se izlazi na tu glavnu Hrastinsku cestu, dobio sam prijedlog od grupe građana, ako se može postaviti nekakva regulacija ili da se na taj dio stavi pješački prijelaz ili da se u to vrijeme kad je velika gužva tamo možda u dogovoru s načelnikom policije postavi policajac. Tamo pješaci neoprezno izlete na cestu ne gledajući, a i sam sam imao slučaj ove zime gdje sam morao naglo kočiti, jer je jedna djevojka, kako bi se to reklo kod nas, "kao muha bez glave", izletjela, a nisam vozio brzo, nekih 20 km. Eto, grupa građana je zamolila ako možemo na bilo koji način to malo izregulirati da zaštitimo te pješake.

Drugo, imam jedan prijedlog. Prošlom odlukom, aktom Gradskog vijeća o komunalnoj naknadi, znači, ne ovom sada aktualnom, nego onom prošlom, su sela Vrbovec, Medsave, Celine i Savršćak bila oslobođena komunalne naknade iz razloga što se nalaze u blizini Trebeža. Meni je jasno da je to pravno riješeno i da teško može se tako nešto tražiti, no međutim, kao što sam već par puta tu izlagao, pogotovo dio koji živi neposredno u blizini Trebeža, osjeća i dalje taj smrad i nije im baš lagano pa sam malo gledao, mjesto Mićevec je uvelo, ako se ne varam, a to se zove renta za smanjenu kvalitetu života. Možda da se pogleda model kojim se to napravilo i izvršilo pa da pomognemo tim ljudima, ako ne svim stanovnicima Vrbovca, Medsava, Celina i Savršćaka, barem onima koji žive u neposrednoj blizini i koji to najbolje osjete. Evo, to je moj prijedlog.

**Zamjenik gradonačelnika Željko Stanec:** - Prvo ću odgovoriti na postavljeno pitanje vijećnika Mihelića, a krenut ću od ove komunalne naknade što se tiče ovih dolje nizinskih naselja. Znači, Medsave, Savršćak, Vrbovac i Celine, to je točno da su bile prijašnjom Odlukom o komunalnoj naknadi oslobođene tog dijela plaćanja. Znači, stambeni objekti su bili oslobođeni komunalne naknade iz razloga jer je još uvijek dolje na neki način bila aktivna ta deponija komunalnog otpada na Trebežu. Ta deponija je bila sanirana 2016. godine po svim propisima EU i sve aktivnosti na deponiji se prate na mjesečnoj bazi. Naravno, stvorili su se na neki način uvjeti spram ostalih naselja na području Grada Samobora, a tih ostalih naselja ima sedamdeset sedam, odnosno sedamdeset osam, ako bi izuzeli ova četiri u nizinskom dijelu i to bi bilo neprimjereno prema ostalim naseljima da je netko iz nekog razloga, a deponiranje se više ne odvija, odnosno te štetnosti komunalnog otpada, da bude oslobođen. Iz tog razloga mi smo ponovno uveli tu zonu, a čini mi se da su oni sada u trećoj zoni što se tiče komunalne naknade, ali ako bi došlo ubuduće do bilo kakvih aktivnosti koje bi na neki način ugožavale kvalitetu života onda, naravno, možemo i o tome razmišljati. Za sada je deponija sanirana na najkvalitetniji način, financijska sredstva su uložena blizu oko sto milijuna kuna, tako da za sada nema opravdanih razloga da bi ti ljudi bili oslobođeni plaćanja komunalne naknade, ali ako se u buduće vrijeme nešto dogodi, dapače, da i o tome razmišljamo, jer svatko ima pravo na kvalitetan život na neki pristojan način.

Što se tiče ulice koja izlazi kod samog Sajmišta, evo pročelnik Župančić sluša te vaše prijedloge, a ja ne mogu sada napamet reći što treba napraviti, jer nisam upoznat s detaljima i na koji način to treba riješiti, ali sigurno da se bude prionulo nekim rješenjima. Nisu to samo ta križanja u gradu Samoboru. Ima puno križanja koja prouzrokuju određenu opasnost za pješake. Evo, mogu reći da smo već naručili pet elaborata, za svaku novu regulaciju prometa trebamo raditi te elaborate. Naravno da nije ovo uključeno o čemu vi pričate, ali ćemo i ovaj vaš prijedlog razmotriti.

Što se tiče pitanja vijećnika Labure moram reći da razrađujemo program sanacije svih prometnica na području Grada Samobora pa mogu navesti da smo za 2020. godinu, kažem, radimo prijedlog, a to će sve ići na Gradsko vijeće na kraju ove godine, da će jedan veći obuhvat svih tih radova u 2020. biti na cestama usmjeren prema poboljšanju kvalitete za vozače i sigurnost pješaka i da će veliki dio cesta, od Gajeve, od Krležine, od Dobriše Cesarića, od Lešća, od Konščice, onaj dio između Falaščaka i Galgova, tako da je to jedan cijeli spektar tih cesta koje jednostavno moraju doći u sanaciju. Svega smo toga svjesni i jednostavno treba odlučiti, odnosno treba osigurati određena sredstva da bi jednostavno ulovili jedan taj kotač koji bi trajao duže vremena, jer cesta traje nekih dvadeset godina, a imamo petsto kilometara cesta, znači da bi morali nekih dvadeset pet kilometara ceste na neki novi način obnavljati godišnje da dođemo na razinu određene kvalitete.

Što se tiče same rasvjete po Ulici Andrije Hebranga, čini mi se da je tamo LED rasvjeta postavljena. Zvonko, jel je? Nije. Ako nije LED rasvjeta postavljena, onda bi trebalo malo pričekati, raspisan je natječaj. Natječaj nam se odulji, moram napomenuti, a tu je i vijećnik Skendrović koji zna unaprijed tko će dobiti taj natječaj. No, međutim, dan danas još taj natječaj nije, nažalost to je istina, zaključen, jer zadnji dan prije otvaranja natječaja uvijek imamo neke određene žalbe i to prolongira još deset dana otvaranje tog natječaja. Tako da će obuhvat te rekonstrukcije što se tiče javne rasvjete biti čim dobijemo adekvatnu ponudu, odnosno izvođač će biti trgovačko društvo Komunalac, ali ako dobijemo potrebnu robu, odnosno te svjetiljke, onda ćemo ići u kompletnu izmjenu te LED rasvjete, a projekt je napravljen na taj način da se zadovolje svi oni propisani uvjeti, odnosno norme koje mora svaka cesta imati.

**Svebor Labura:** - Samo sam htio još jedanput moliti da se na semaforu kod FINE, dakle kada prolazimo pored Suda desno, da se ipak stavi za vozače regulacija, da se vidi da je crveno ili zeleno svjetlo, jer naši ljudi koji idu kao muhe bez glave naglo koče tamo i desit će se sudar prije ili kasnije.

Drugo, kako smo prvi Grad koji je uveo semafore s onim brojkama trajanja, da ih još nadodamo, jer, recimo, kod Ildaksa strana od Grada Wirgesa prema Bregani ga ima, a s obratne strane ga nema. To je stvarno super stvar da se čovjek ne nervira kada sjedi u atu i čeka i mislim da smo mi prvi koji smo to uveli i da to ima minimalno gradova.

Što se tiče regulacije prometa na Trgu moram reći da je ipak sve dobro. Hvalim, pa što.

**Matilda Mihaela Purić (BM 365):** - Imam pitanje vezano za staru školu u Langovoj. S obzirom da je 2017. godine izrađen projekt od strane Udruženja obrtnika, kasnije sam doznala da je to preuzela Zagrebačka županija. Zanima me koji je status toga, da li Grad ima ikakve veze s time?

Htjela bih upozoriti na most na uglu Kleščićeve i Milakovićeve, ne znam da li ste svjesni, ali most je u prilično lošem stanju, vire čavli i slično. Zanima me koji su vam planovi s tim mostom?

**Zamjenik gradonačelnika Željko Stanec:** - Nadovezat ću se na ovu dopunu odgovora, na vijećnika Laburu. Vi kao da ste bili jučer na našem kolegiju, upravo smo razgovarali o tom semaforu kod FINE, kao da ste nas slušali. Upravo o tom semaforu se razgovaralo jučer i dali smo neke zadatke da se struka uključi u to i da se na neki način to regulira. To smo isto mi ustanovili o čemu ste me vi pitali.

Langova. Langovu nije nitko uzeo, to je vlasništvo Grada Samobora i staru školu jednostavno ne može nitko uzeti, ona je i dalje u vlasništvu Grada Samobora. Sada mogu reći možda i najnoviju vijest, što će biti u 2020., jedan od objekata na području Grada Samobora, tu je čak razmatrana i ta škola u Langovoj da radimo na tome da visoko obrazovanje dođe u grad Samobor. Mi smo obrtnicima, a i ja sam obrtnik osamnaest godina bio, tako da imam i sluha i svega toga, ali ako netko pet godina ne pokrene projekt da se nešto realizira onda o tome projektu bi trebali razmisliti sami koji su dali taj prijedlog projekta. Mi više ne možemo čekati sa starom školom, ona se mora na neki način obnoviti, mora se rekonstruirati, a to će biti možda čak jedna od lokacija za visoko obrazovanje na području Grada Samobora. To je to što se tiče te stare škole. Nije jedina lokacija, već jedna od mogućih lokacija.

Što se tiče mosta Kleščićeva, kod Toma, Kleščićeva ide u rekonstrukciju 2020. godine, jer više one kocke nisu niti primjerene, niti ništa. Pročelnik Zvonko Župančić sutra ide kod zaštitara da se dogovore o vrsti, jer je to područje pod zaštitom kulturnih spomenika, i načinu koji će to biti materijali ugrađeni u Kleščićevu ulicu i u tom potezu. Sigurno da ne može biti onakav most kakav je sada. Prije dvije ili tri godine mi smo napravili neku određenu sanaciju tog mosta, djelomično je dobro napravljeno, nisam niti sam zadovoljan, jer most treba rekonstruirati na onaj povijesni dio kao što je nekada prije taj most izgledao. Naravno, treba biti prije svega siguran i treba tu voditi računa o pješacima, jer je to pješačka zona na potezu Kino – Trg, i tu treba voditi brigu o sigurnosti pješaka koji idu tom dionicom.

**Vladimir Skendrović (HDZ):** - Imam pitanje i prijedlog. Krenut ću s prijedlogom, a došao je od stanovnika one ceste koja ide prema industrijskoj zoni gdje je DIV i Nord Produkt, da, ako je moguće, da se stavi tu neka zona dvadeset pet. Naime, stalni prijedlozi "ležećih policajaca" nisu prikladni, jer tamo je većinom kamionski prijevoz pa je to vrlo upitno radi njih, dosta brzo voze na onoj kratkoj dionici, a dosta se i prašina diže itd.

Što se tiče pitanja, na jednoj od prethodnih sjednica sam pitao za realizaciju Ulice Krmica III. u Domaslovcu, a vi ste rekli da ide ove godine. Dosta smo već u kasnoj fazi za početak radova, a koliko mi se čini još ništa nije započeto. Zanima me da li bi ona bila u planu da se ipak realizira ove godine?

Drugo pitanje, s obzirom na sva dešavanja gore na Gmajni, zanima me i tu bih molio odgovor u pisanom obliku. Da li gradske službe, prvenstveno i vi, raspolažete podatkom da je na kčbr. 465/13 k.o. Rakovica izgrađen sada već s fasadom priveden i određenoj kategorizaciji objekt koji minimalno ima četiri etaže (suteren, prizemlje i dva kata). Dakle, smatram da je taj objekt, ne samo bivši pročelnik radio, nego je i ovaj objekt po meni upitan. Zanima me da li imaju spoznaje gradske službe o tome?

**Zamjenik gradonačelnika Željko Stanec:** - Malo ću se nadovezati na ovaj prijedlog koji ste rekli za ovu industrijsku zonu (DIV, Nord), čini mi se da je g. Dumić potencirao to pitanje. Radi se o jednom stambenom objektu, a to smo već stavili u proceduru i u izradi je prometni elaborat, jer niti jedan znak na području Grada Samobora ne može biti postavljen bez tog prometnog elaborata. Sigurno je da ćemo osigurati i njemu na način, ono što sam malo prije govorio, neku kvalitetu života, a opet ne na uštrb ljudi koje zapošljavaju, odnosno koji rade razvoj gospodarstva na području Grada Samobora.

Što se tiče pitanja Krmice, ove godine je ona u planu i trebala bi biti realizirana.

Ovu spoznaju, što ste malo prije napomenuli za Gmajnu, stvarno ne znam, ali tu je vršitelj dužnosti pročelnika Davor Bošković i to će provjeriti.

**Maja Gračanin (SDP):** - Postavit ću dva pitanja iz domene sigurnosti kroz naselje Bregana. Prvi problem, o kojem sam već govorila na ovom Gradskom vijeću, a i pisali smo ispred Mjesnog odbora Bregana, su ove gužve na maloj granici. Htjela bih se ovom prilikom zahvaliti Gradu i Komunalcu na postavljanju onih privremenih znakova zabrane prometovanja određenim ulicama u gornjem naselju osim stanara. Zamolila bih da se taj isti znak postavi još na ulazu u Ulicu 30. svibnja iz Ulice Žumberački put (dolje kod pekare Zemljič), jer nije postavljen znak i tu koriste priliku i ulaze u naselje i kroz Ulicu Trkeši spuštaju se jedinim alternativnim pravcem dolje na malu granicu, znači ne može se niti kod našeg kolege u Grdanjce. Opet je ovaj vikend bio prometni kolaps, nažalost, znam da to nije u potpunosti ingerencija Grada, nego da se više radi o policijskoj nadležnosti. No, međutim, kada naši sugrađani zovu Policijsku postaju Samobor oni se žale da nemaju dovoljno patrola, da imaju jednu patrolu, i taj problem se i dalje ne rješava. Stoga bih ja apelirala ako Grad može još jedanput uputiti neki dopis prema Policijskoj postaji Samobor i Graničnom prijelazu Bregana, a ako treba i Ministarstvu unutarnjih poslova. Također, Slovenci, naši prijatelji iz Krajevne skupnosti Jesenice, će urgirati i već su urgirali prema njihovom slovenskom Ministarstvu unutarnjih poslova pa, ako je moguće, da se tu sjedne i da se nešto razgovara, jer građani se bune i taj problem je neizdrživ i neće se riješiti sam od sebe. Možda da dam bubu u uho, kao što se kaže, da se počne razmišljati o nekakvom alternativnom pravcu, odnosno novoj cesti koja bi se u dogovoru s državom gradila na tom području. Znači, da bi ova postojeća cesta bila za Grdanjce, a da bi za malu granicu probala se napraviti neka nova cesta. Ako imate nekih novih informacija molila bih da mi ih ovdje kažete.

Drugi problem koji nam se javlja, a radi se o istoj cesti od šumice do male granice, to je državna cesta i Mjesni odbor Bregana već nekoliko godina razgovara s Gradom i piše na Grad da se prema Hrvatskim cestama apelira s iscrtavanjem pješačkih prijelaza i dodatnim obilježavanjem one prometne signalizacije na raskršćima, kao što je to riješeno kod Šumice. Znači, konkretno, molili smo postavljanje svjetlosne signalizacije na raskrižju Samoborske ulice i Zagrebačke, to je okretište autobusa, i postavljanje svjetlosne signalizacije na raskrižju Ulice Starčevićeve i Matije Gupca sa Zagrebačkom, to je tamo gdje je maknut uspornik kada je cesta prešla iz naših nerazvrstanih cesta u Hrvatske ceste. Tom prilikom tražili smo da se kod okretišta autobusa u Bregani izmjesti pješački prijelaz, jer je dosta na nepreglednom mjestu, i da se u vidu toga napravi dio nogostupa kako bi to bilo moguće, a isti problem nam se javlja i kod pekare Zemljič. Znači, kada se iz naselja spusti onim malim stepenicama na nogostup ne može se preći cesta, jer na drugoj strani ne postoji nogostup, ne može se iscrtati pješački prijelaz, kao što mi je rečeno. Da li imate nekih novih informacija od Hrvatskih cesta gdje smo došli s time?

**Zamjenik gradonačelnika Željko Stanec:** - Evo, dat ću odgovor na postavljena pitanja. Dopis koji dođe iz bilo kojeg mjesnog odbora s područja Grada Samobora, naravno da gradska uprava reagira, a sami ste i naveli da cesta nije u ingerenciji Grada Samobora, već u ingerenciji Hrvatskih cesta, ali mogu reći da je na neki način pa i relativno dobra suradnja s nadležnima u Hrvatskim cestama i neke smo projekte uspjeli realizirati. Jedan od tih projekata je i onaj na početku križanje Hebrangove. Naravno, nije to sada konačno rješenje. Naš prijedlog je išao u smislu da se na tom dijelu izgradi rotor, a ovo je privremena mjera gdje se stavio onaj svjetlosni znak, obilježen pješački prijelaz, kako bi djeca koja idu iz naselja nasuprot Šmidhena u školu na siguran način mogla prijeći tu Ulicu grada Wirgesa.

Drugi problem, a kojeg ste i sami naveli, je problem pješačkog prijelaza kod ugostiteljskog objekta Šumica i taj samo dio uspjeli na neki način riješiti, ponovno radi sigurnosti djece koja iz Klokočevca polaze OŠ u Bregani. Sada, da se nadovežem na ovo što nismo uspjeli riješiti, a prijedlog je mjesnog odbora, da ćemo ići isto u tom smjeru da se i taj prijedlog, naravno, ako je sve pod uvjetima koji se daju riješiti, da ćemo uspjeti i s Hrvatskim cestama i taj dio dogovoriti, a sve za sigurnost djece u prometu. Što se tiče regulacije prometa od samog Podvrha prema Bregani, uspjeli smo uvesti privremenu mjeru tih znakova za vrijeme vikenda, da se izbjegne promet kroz naselje, i na taj način ćemo s Policijskom postajom Samobor isto dogovoriti i 30. svibnja, odnosno za Žumberački put.

Predsjednik Gradskog vijeća Grada Samobora konstatira da je stigao vijećnik Željko Mataušić, te je sada nazočan 21 vijećnik.

**Zlatko Rešetar (nezavisni):** - Dobio sam od grupe građana nekoliko pitanja pa, ako se slažete, tri su prijedloga, odnosno tri su upita. Prvo je vezano za Bijankinijevu ulicu u naselju Sveta Helena. Bijankinijeva je u potpunosti rekonstruirana, osim onog jednog malog dijela gdje je Bijankinijeva spojena s Pape Ivana XXIII. Da li je to u planu i da li će se to možda rješavati?

Druga dva se odnose na uspornike prometa, popularne "ležeće policajce". Jedan u Domaslovcu prije zavoja kod vrtića Mali medo. Rekli su mi građani koji dolje žive da je taj zavoj dosta nepregledan kada su nepovoljni vremenski uvjeti, da je dosta opasan i da bi tamo bilo dobro postaviti jedan uspornik, odnosno "ležeći policajac".

Drugi "ležeći policajac" u Josipa Jelačića, na onom dijelu gdje je prva autobusna stanica kada se ide od grada, "ležeći policajac" je prije pješačkih prijelaza i prije samog raskrižja, što znači da građani dođu, uspore i ponovno povećavaju brzinu kada dolaze ne pješačke prijelaze. Da li se može vratiti tamo gdje je bio i prije postavljen onaj gumeni "ležeći policajac"?

**Zamjenik gradonačelnika Željko Stanec:** – Što se tiče tih prijedloga "ležećih policajaca", u zadnjih pet godina to su doslovce učestali prijedlozi i gotovo gdje se god napravi rekonstrukcija prometnice uvijek idu dva to tri zahtjeva za postavu "ležećih policajaca". U nekom smo razmišljanju, nisam baš siguran da ćemo to realizirati, ali ćemo s Policijskom postajom Samobor ići u dogovor za snimanje brzine. Ovo što se na našim prometnicama dešava, vi ste spomenuli Jelačićevu ulicu, ja ću još Hrastinska, Domaslovečka, Mirnovečka ulica, tu su stvarno neprimjerene brzine. Da postavimo tisuću "ležećih policajaca" neprimjerene brzine stvarno ne budemo riješili. U dogovoru smo sa snimanjem brzine s policijskom postajom da ćemo barem na dvije dionice, a da li će to biti Jelačićeva, da li će to biti Mirnovečka ili Domaslovečka, da ćemo postaviti snimače brzine. Nažalost, ljudi se budu trebali pridržavati ograničenja, odnosno propisane brzine. Da sada obećam ovo gdje ste napomenuli tri "ležeća policajca", imamo zahtjeve minimalno za tridesetak "ležećih policajaca". Osobno sam mišljenja da imate 50:50. Netko je za "ležećeg policajca", a svi vozači koji sudjeluju u prometu, pogotovo vozači autobusa i kamiona, oni su definitivno protiv "ležećih policajaca", tako da ćemo više ići na kontrolu brzine, da se ta brzina svede na propisani način. Čak smo išli s postavom svjetlosnih prometnih znakova, da svaki sudionik u prometu vidi da treba smanjiti brzinu. U Jelačićevoj je ograničenje četrdeset, znači imate na dva ili tri mjesta od škole u Bregani "Djeca na cesti" veliki svjetleći znak i četrdeset ograničenje. Ako se netko ne pridržava te brzine i vozi na svoju odgovornost, onda treba i platiti za to propisanu kaznu. Ja sam prvi koji podržava ove propisane mjere, odnosno te kazne koje su sada po novom Zakonu o sigurnosti na cestama. Tako da vam za postavu "ležećih policajaca" ne mogu dati odgovor da li ćemo ih postavljati. Isključivo ih za sada postavljamo na onim mjestima gdje moramo, npr. križanje Mirnovečke i Perkovčeve ulice, tamo moramo riješiti križanje zbog djece koja idu u OŠ Bogumila Tonija, to moramo riješiti na siguran način. Znači, sada sam naveo primjer gdje moramo to napraviti.

Što se tiče rekonstrukcije, da, Bijankinijeva je bila prošle godine rekonstruirana, naravno s izmjenom kompletne vodoopskrbe, a za taj podatak koji vi kažete stvarno ne znam pa ćemo provjeriti. Znači, ono što je bilo pretprošle godine u troškovniku taj obuhvat radova je napravljen u iznosu od milijun i šesto tisuća kuna, a čini mi se da je bilo obuhvata oko osamsto metara te ceste i to je bilo napravljeno što je bilo i zadano i u troškovniku. To je bitan bio preduvjet što smo uspjeli dogovoriti s Vodoopskrbom i odvodnjom da zamjeni te salonitne cijevi.

**Predsjednik Gradskog vijeća Grada Samobora Miran Šoić:** - Da li ima još pitanja? Ako nema više pitanja, zaključujem Aktualni sat i možemo na Dnevni red.

**Predsjednik Gradskog vijeća Grada Samobora zaključuje Aktualni sat te se prelazi na rad po usvojenom Dnevnom redu.**